Η ιστορία της Βέροιας 



Ίδρυση - Ονομασία 

Η πόλη εμφανίζεται σαν μικρός οικισμός στο δεύτερο μισό του 6ου 
αιώνα π.χ. Η Βέροια είναι μία από τις αρχαιότερες πόλεις όχι μόνο της 
Ελλάδας, αλλά και της Ευρώπης. Η ίδρυσή της χάνεται στα χρόνια του 
μύθου, και από τα τέλη του πέμπτου προχριστιανικού αιώνα (432 π.Χ.), 
καταγράφεται για πρώτη φορά το όνομά της από το μεγάλο ιστορικό 
Θουκυδίδη. 


Προϊστορία - Μακεδονική Περίοδος 

Πρώτοι κάτοικοι της Βέροιας θεωρούνται οι Βρύγες, ένα πελασγικό 
φύλο.Κατά μία εκδοχή οι Βρύγες ήταν έθνος Θρακικό, οι οποίοι σε 
Φρύγες μετονομάσθηκαν όταν μετανάστευσαν στην Ασία. Τους 
Βρύγες διαδέχονται οι Αχαιοί, οι οποίοι εκτοπίστηκαν από τους 
Μακεδόνες που ήταν δωρικής καταγωγής. Έτσι η Βέροια έγινε 
Μακεδονική από τον 9ο π.Χ. αιώνα, μέχρι το 168 π.Χ., οπότε 
κατακτήθηκε από τους Ρωμαίους. 

Η πόλη ήταν η δεύτερη σε σπουδαιότητα του μακεδονικού 
κράτους μετά την πρωτεύουσα Αιγές (σημερινή Βεργίνα). Θεωρείται 
μάλλον βέβαιο ότι οι Αντιγονίδες, των οποίων η δυναστεία διαρκεί 
από το 294 π.Χ. ως το 168 π.Χ. καταγόταν από τη Βέροια. 



Ρωμαϊκή Περίοδος 


Η ρωμαϊκή περίοδος της Βέροιας, όπως και όλης της 
Μακεδονίας αρχίζει το 168 π.Χ. Οι μακεδονικές πόλεις 
ύστερα από την καταστροφή αυτή και την σύλληψη του 
Περσέως (τελευταίος βασιλιάς της Μακεδονίας) παραδίνονται 
χωρίς μάχες. Η κεντρική θέση και η ακμή της πόλεως, πιθανόν 
να συνετέλεσαν, ώστε να ορισθεί έδρα του "Κοινού των 
Μακεδόνων". Σαν πρωτεύουσα του κοινού γνώρισε 
εξαιρετική λαμπρότητα και δόξα, όση ποτέ άλλοτε κατά την 
μακραίωνη ιστορία της. 

Εδώ γίνονται οι εορτές της επαρχίας, που 
περιλαμβάνουν θρησκευτικές τελετές, πανηγύρεις και αγώνες. 

Οι τελευταίοι αυτοί, οι γνωστοί από τον 3ο μ.Χ. αι.(242 μ.Χ.) 
ως Ολύμπια, αλλά και ως Αλεξάνδρεια, έχουν διεθνή 
χαρακτήρα και τελούνται κάθε τέσσερα χρόνια. Γι' αυτό τις 
ημέρες εκείνες συγκεντρώνονται στην Βέροια αθλητές από 
κάθε γωνία του Ρωμαϊκού κράτους και κόβονται αυτόνομα 
νομίσματα στα νομισματοκοπεία της Βέροιας, με την ευκαιρία των Ολυμπίων 

Η Βέροια, ως πρωτεύουσα του κοινού, έτυχε ιδιαίτερη μεταχείριση 
ρωμαϊκής διοικήσεως. 

απο μέρους της 





Προτού ακόμη να γίνει αυτοκράτωρ ο Νέρβας (96 μ.Χ), είχε λάβει την "νεωκορία των 
Σεβαστών", δηλαδή το δικαίωμα να κτίσει ναό των αυτοκρατόρων για την άσκηση της 
αυτοκρατολατρείας. Επίσης είχε τον τίτλο της Μητροπόλεως, τίτλο για τον οποίο μεγάλος 
ανταγωνισμός γινότανε ανάμεσα στις πιο σημαντικές πόλεις του ρωμαϊκού κράτους. Αργότερα 
της παραχωρήθηκε και δεύτερη νεωκόρος. Και έτσι ο πλήρης τίτλος της Βέροιας, όπως τον 
συναντούμε στις επιγραφές του 3ου μ.Χ. αι., είναι: "Η σεμνότατη μητρόπολις της Μακεδονίας 
και δις νεωκόρος Βέροια". Τέτοιο τίτλο, πολύ αργότερα όμως, μόνο η αντίζηλη Θεσσαλονίκη 
μέσα σε ολόκληρη την Μακεδονία αξιώθηκε. 

Άλλη απόδειξη της ακμής της κατά τη 
ρωμαϊκή περίοδο αποτελεί η άφιξη του 
Αποστόλου Παύλου στη Βέροια (50-51 μ.Χ), 
ο οποίος μόνο σε μεγάλα κέντρα συνήθιζε να 
πηγαίνει και να κηρύττει. Ήλθε διωγμένος 
από τους Εβραίους της Θεσσαλονίκης και επί 
αρκετές ημέρες κήρυττε από το γνωστό, 

"Βήμα του Αποστόλου Παύλου". Πολλοί 
προσηλυτίσθηκαν στον Χριστιανισμό, 

"μεταξύ και των Ελληνίδων γυναικών των 
ευσχημόνων και ανδρών ουκ ολίγοι" (Πράξ. 

Απ. 17,12). Αποδείχθηκαν δε οι Βεροιώτες 
"ευγενέστεροι των εν Θεσσαλονίκη, οίτινες εδέξαντο τον λόγον μετά πάσης προθυμίας". (Πρ. 
Άπ. 17,10). Και επειδή η Βέροια όχι μόνο δέχθηκε το Χριστιανισμό, αλλά και εξελίχθηκε σε 
ορμητήριο για την διάδοσή του, ο Απόστολος Παύλος ξαναήλθε άλλες δύο φορές, το 56 και το 
57 μ.Χ. 



Βυζαντινή περίοδος 



Και μετά τον μεσαίωνα εξακολούθησε να 
είναι μία από τις πιο σημαντικές πόλεις της 
Μακεδονίας η Βέροια. Αυτό το οφείλει και πάλι 
στην επίκαιρη και οχυρή της θέση, καθώς και 
στο ακμαίο εμπόριό της. Διακρίθηκε λοιπόν σαν 
θρησκευτικό, στρατιωτικό και διοικητικό 
κέντρο. Γι' αυτό και αποτέλεσε ιδιαίτερο "θέμα". 

Τον έντονα Βυζαντινό της χαρακτήρα τον 
διακρίνουμε ακόμη και σήμερα στις 
περισσότερες από τις 48 εκκλησίες, που 
εξακολουθούν να σώζονται, και στις οποίες 
οφείλει τον τίτλο "Μικρή Ιερουσαλήμ". 

Τα στοιχεία όμως που συντελούν στην προβολή της, τα ίδια αυτά στοιχεία αποτελούν 
και την διαρκή πληγή της. Προσελκύουν όλους τους κατακτητές και τους επιδρομείς, που 
κατά καιρούς έκαναν την εμφάνισή τους στη Μακεδονία. Την περίοδο αυτή, για μικρά 
χρονικά διαστήματα, την πόλη κατέλαβαν: Βησιγότθοι, Οστρογότθοι, Ούνοι, Άβαροι, Σλάβοι, 
Σαρακηνοί πειρατές, Βούλγαροι, Νορμανδοί, Φράγκοι και Σέρβοι. 




Τουρκοκρατία 

Η οριστική άλωση της Βέροιας από 
τους Τούρκους έγινε πιθανόν το Μάρτη ή 
τον Απρίλη του 1430 ή μεταξύ των ετών 
1448 - 49. Σύμφωνα με την παράδοση η 
πόλη δεν παραδόθηκε στους Τούρκους, αλλά 
πολιορκήθηκε και μετά από προδοσία έγινε η 
άλωσή της. Σύμφωνα με την παράδοση, ένας 
ξυλοκόπος (αυτοί κρατούσαν τα κλειδιά της 
πόλης), που έφερε το παρατσούκλι 
Χατζηκατβίας, οδήγησε τους Τούρκους μέσα 
στην πόλη από αφύλακτη είσοδο του 
τείχους, η οποία βρισκόταν στη συνοικία που σήμερα (από τότε) ονομάζουμε "Γιολά Γκελντί", 
δηλαδή, δρόμος από όπου μπήκαν. Το Χατζηκατβία, μετά το θάνατό του, οι Τούρκοι τρεις 
φορές τον έθαψαν και η γη δε δεχόταν το σώμα του. Κατά την ίδια παράδοση, ένας γέροντας 
είπε να σφάξουν ένα σκυλί και να το θάψουν μαζί του. Έτσι, η γη τον δέχθηκε, όπως δέχεται 
τα σκυλιά. Η μανία των Τούρκων ήταν μεγάλη καθώς μπήκαν στην πόλη. Πολλοί κάτοικοι 
βρήκαν τραγικό θάνατο, ενώ τους άρχοντες της πόλης και το Μητροπολίτη Αρσένιο κρέμασαν 
στον πλάτανο έξω από τη Μητρόπολη. Ο πλάτανος που σώζεται και σήμερα (οδός Κεντρικής), 
έχει χαρακτηρισθεί ιστορικό μνημείο. 

Μακεδονικός αγώνας 

Το 1904, οι Μακεδόνες που ζουν με 
την ελπίδα της απελευθέρωσης, μπλέκονται 
σ' ένα τριμέτωπο Αγώνα. Οι Μακεδόνες 
έχουν να αντιμετωπίσουν τους Τούρκους 
κατακτητές, τους Βούλγαρους 

Κομιτατζήδες και τους Ρουμάνους. Είναι ο 
Μακεδονικός Αγώνας. Για τις ανάγκες του 
Αγώνα ιδρύθηκε στη Βέροια το "Εθνικό 
Κομιτάτο" με πρόεδρο τον πρόκριτο της 
πόλης Αναστάσιο Σιορμανολάκη, που 
έστησε το αρχηγείο του στο Μακροχώρι. 

Ελληνικά αντάρτικά σώματα άρχισαν τη 
δράση τους στην περιοχή της Βέροιας και 
ιδίως στη λίμνη των Γιαννιτσών, γνωστή 
την εποχή εκείνη σαν "Βάλτος". 

Έτσι τελικά η Βέροια 
απελευθερώθηκε από τον ελληνικό στρατό 
το 1912 και ενσωματώθηκε στο Ελληνικό 
κράτος. 





Α" Παγκόσμιος Πόλεμος 


Κατά τη διάρκεια του Α' παγκοσμίου 
πολέμου επειδή ήταν κοντά στο μέτωπο, 
ορίστηκε χώρος συγκέντρωσης και ελιγμών 
της κύριας επίθεσης των συμμαχικών 
δυνάμεων. Το Σεπτέμβριο του 1916 
συγκεντρώνονται στη Βέροια δυο γαλλικές 
μεραρχίες, μια ρωσική ταξιαρχία, μια 
σέρβική μεραρχία ιππικού, ένα γαλλικό 
σύνταγμα ινδοκινέζων και όλων τη διοίκηση 
είχε ο Γ άλλος στρατηγός Κορντονιέ. 

Μετά τη συντριβή του Άξονα της Γερμανίας 
ακολουθεί η Μικρασιατική καταστροφή και 
το Σεπτέμβρη του 1922 έρχονται στην πόλη 
μας, σταδιακά οι πρώτοι πρόσφυγες 
Μικρασιάτες, Θρακιώτες και Πόντιοι, μέχρι 
το 1924 που φύγανε οι Τούρκοι με την 
αναγκαστική ανταλλαγή των πληθυσμών 
(συνθήκη της Λοζάνης). 

Το 1930 άρχισε η οριστική διανομή 
των χωραφιών και οι πρόσφυγες 
εγκαταστάθηκαν στα σπίτια των Τούρκων 
που φύγανε. 



Νέα πνοή άρχισε στην πόλη σε 
όλους τους τομείς μέσα στο κλίμα ειρήνης. 

Από τα χρόνια του πρώτου, μετά την 
ανταλλαγή, Δήμαρχου I. Μάρκου, άρχισαν 
οι εργασίες εξωραϊσμού της πόλης. 

Επιδιορθώθηκαν οι δρόμοι, απόκτησε 
ηλεκτροφωτισμό και ύδρευση το 1925. 

Παράλληλα αναπτύχθηκαν οι πνευματικοί 
και καλλιτεχνικοί τομείς, με την ίδρυση 
διάφορων συλλόγων, κυκλοφορία 
εφημερίδων, ίδρυση ωδείου με χορωδία 
και θεατρική ομάδα. Αναπτύχθηκε επίσης 
η οικονομία της πόλης με τη γεωργία, 
βιοτεχνία, εμπόριο. Την πρόοδό της 
ανέκοψε ο Δεύτερος Παγκόσμιος Πόλεμος, η Κατοχή και ο Εμφύλιος. 



Β' Παγκόσμιος πόλεμος 

Στις 6 Απριλίου 1941 δέχτηκε την επίθεση των Γερμανών. Ο ελληνικός στρατός, στην 
πλειοψηφία του στα βουνά της Αλβανίας, δεν άντεξε το διμέτωπο αγώνα. Οι γερμανικές 
δυνάμεις μπήκαν στη Βέροια το απόγευμα της 11ης Απριλίου 1941. Τα βαρέα άρματα 
στάθμευσαν στην πλατεία Ωρολογίου, ενώ στο σημερινό Δημαρχείο εγκαταστάθηκε η 
Γερμανική διοίκηση. Ο πληθυσμός υπέφερε αφάνταστα. 

Την 1η Μάΐου του 1943 όλος ο εβραϊκός πληθυσμός της Βέροιας, 600 περίπου 
κάτοικοι της περιοχής της Μπαρμπούτας, συγκεντρώνεται στην πλατεία Ωρολογίου για να 



μεταφερθεί με τα καραβάνια θανάτου στην Πολωνία. Από αυτούς, 148 έφυγαν στα βουνά 
με τη βοήθεια των αντιστασιακών δυνάμεων. 

Κατά τη διάρκεια της κατοχικής περιόδου έδρασαν στην περιοχή ένοπλα τμήματα 
του ΕΛΑΣ. Το ηθικό των κατοίκων της Βέροιας, σαφώς αναπτερωμένο από τις συνεχείς 
δολιοφθορές που κατάφερναν σε βάρος των κατακτητών οι αντάρτικες δυνάμεις, κηρύσσει 
στις 9 Οκτωβρίου γενική απεργία όλων των καταστημάτων της πόλης και πάνδημο 
συλλαλητήριο στην πλατεία Αγ. Αντωνίου, με τη συμμετοχή 4000 πολιτών και με αιτήματα 
την κατάπαυση της τρομοκρατίας, την παράταση των ωρών κυκλοφορίας, την ελεύθερη 
επικοινωνία με τη Θεσσαλονίκη και την εκδίωξη των ταγματασφαλιτών από την πόλη. Η 
διαδήλωση διαλύεται βίαια από τους Γερμανούς, αλλά συνεχίζεται σε άλλα σημεία της πόλης, 
ενώ τρεις μέρες μετά, νέα ενέδρα του 16ου εφεδρικού συντάγματος του ΕΛΑΣ στους 
Γεωργιανούς Βέροιας θα στοιχίσει στο γερμανικό στρατό της περιοχής νέες απώλειες, με 30 
νεκρούς στρατιώτες και 2 κατεστραμμένα αυτοκίνητα. 

Κι ενώ τις ημέρες εκείνες απελευθερώνεται και η Αλεξάνδρεια (Γιδάς), συμμαχικά 
αεροπλάνα καταφέρνουν, λίγα χιλιόμετρα έξω από τη Βέροια, το τελειωτικό πλήγμα στο 
σιδηροδρομικό συρμό των Γερμανών, που 
μεταφέρει από τη Βέροια τους 
εναπομείναντες στρατιωτικούς του τοπικού 
φρουραρχείου. 

Την επόμενη μέρα (27.10.1944), 
τμήματα της 10ης Μεραρχίας του ΕΛΑΣ 
απελευθερώνουν τη Βέροια. Η κατάσταση 
που επικρατεί στην πόλη είναι εορταστική. 

Ο λαός ξεχύνεται στους δρόμους 
πανηγυρίζοντας την απελευθέρωση και επι- 
φυλάσσει θερμή υποδοχή στα τμήματα του 
ΕΛΑΣ και στον επικεφαλής τους Ευριπίδη 
Μπακιρτζή, διοικητή της ΟΜΜ (Ομάδα 
Μεραρχιών Μακεδονίας). Μάλιστα, η 
Βέροια θα αποτελέσει τους επόμενους 
μήνες την έδρα της διοίκησης της ΟΜΜ. 

Μια μικρογραφία του απελευθερωτικού αγώνα όλων των Ελλήνων είναι και η ιστορία 
της πόλης μας, που μετά οδηγήθηκε στην επικίνδυνη περίοδο του εμφυλίου πολέμου. 

Η Βέροια ξαναβρίσκει το δρόμο της μετά τη μετεμφυλιακή περίοδο, μέσα από την 
ειρήνη και τη δημοκρατία και μέχρι σήμερα αναπτύσσεται ειρηνικά και προοδεύει, σε 
σημείο που να θεωρείται μία από τις πιο πλούσιες και όμορφες ελληνικές πόλεις. 




